Najveći susret ikada? Oskarovci, nobelovci, šampioni

Kako su se na jednoj večeri u Rimu 1982. godine sreli oskarovci, nobelovci, šampioni. Robert de Niro, Muhamed Ali, Serđo Leone, Gabrijel Garsija Markes i italijanski novinar Đani Mina. Trastevere je područje poznato po odličnim restoranima, tradicionalnoj rimskoj hrani i kao jedno od mesta sa najboljom picom u Rimu. Veliki susret dogodio se u tratoriji “Checco er carrettiere”. — “Ali, vodim te u Trastevere, da jedeš”. Mina i Ali samo što nisu krenuli kada je pozvao Robert De Niro, koji je upravo snimao “Bilo jednom u Americi”, film u režiji Serđa Leonea. — “Mina, šta radiš večeras?”. — “Izlazim sa Muhamedom Alijem”. — “Muhamed Ali? Dolazim i ja”. Ubrzo je ponovo zazvonio telefon. Glas sa druge strane žalio se Mini. — “Moram da razgovaram sa De Nirom o poslu a on mi kaže da mora da ide na večeru sa tobom i Alijem.” — “A mene ne zoveš?” Bio je to Serđo Leone. Sto u restoranu proširio se na četiri glave. Ali Minin telefon je morao još jednom da zazvoni. — “Đani, reći ćeš da sam kurvin sin zato što te zovem tek danas, ali ovo mi je poslednje veče ovde u Rimu i trebalo je da se sretnem sa De Nirom i Leoneom, ali izgleda da su na večeri sa Muhamedom Alijem.” — “Znaš li ko ih je odveo”? Na drugoj strani telefonske žice bio je glavom i bradom Gabrijel Garsija Markes. I tako, sto za petoro… Serđo Leone upravo je, zajedno sa De Nirom, snimao svoj najnoviji film. De Niro samo što je dobio Oskara za ulogu boksera Džejka La Mote u filmu “Raging Bull” (1980). S druge strane, Markes će nekoliko meseci kasnije dobiti Nobelovu nagradu za književnost. Međutim, u centru pažnje te večeri bio je “najveći svih vremena”, čovek koji je pet meseci ranije okačio svoje rukavice i slavu o klin: Muhamed Ali. Tekst: Pjero Trelini. Prevod sa italijanskog i dopune teksta: Filip Tomašević